धर्मशाला । प्रदेश में स्वास्थ्य सुविधाओं को और अधिक सुदृढ़ करने के लिए सरकार ने प्रदेश के हर हलके में एक-एक ऐसे स्वास्थ्य संस्थान का निर्माण करने का फैसला लिया है, जिसमें तमाम तरह की अत्याधुनिक स्वास्थ्य सुविधाएं उपलब्ध होंगी। यह जानकारी स्वास्थ्य एवं परिवार कल्याण मंत्री विपिन सिंह परमार ने भवारना में आयोजित एक जनसभा में लोगों को संबोधित करते हुए दी। उन्होंने कहा कि सरकार, प्रदेश में स्वास्थ्य सेवाओं और सुविधाओं को और अधिक मजबूत करने के लिए प्रतिबद्ध है। उन्होंने कहा कि प्रदेश में 6 मैडिकल कॉलेज कार्यरत हैं और प्रदेश में लगभग 850 सीएचसी और पीएचसी ग्रामीण तथा दूरदराज के क्षेत्रों में लोगों बेहतर स्वास्थ्य सुविधाएं उपलब्ध करवा रहे हैं। उन्होंने कहा कि वर्तमान सरकार ने नये स्वास्थ्य संस्थान के खोलने के स्थान पर संचालित संस्थानों को ही मजबूत कर तमाम तरह की आधुनिक सुविधाएं उपलब्ध करवाई जा रही हैं। उन्होंने कहा कि वर्तमान सरकार आम आदमी की सरकार है, जो हर वर्ग के उत्थान के लिए कटिबद्ध है। परमार ने कहा कि सुलह हलके का सर्वांगीण विकास ही उनकी प्राथमिकता है और सुलह में स्वास्थ्य, यातायात, पेयजल, सिंचाई, बिजली, शिक्षा और सड़क सुविधाओं के सृजन पर विशेष ध्यान दिया जा रहा है। उन्होंने कहा कि सरकारी योजनाओं का लाभ आम आदमी तक पहुंचाने के कार्य को सुनिश्चित किया गया है और योजनाओं को धरातल पर ले जाने के लिए सभी विभागों को आदेश दिया गया है। उन्होंने कहा कि सुलह के हर गांव को लंबी दूरी की बसों से जोड़ा गया है और जो कुछ गांव शेष हैं उन्हें भी शीघ्र ही लंबी दूरी की बस सेवाएं उपलब्ध करवाई जायेंगी। उन्होंने कहा कि भवारना सुलह हलके का केंद्र बिंदू है और इस क्षेत्र में सुविधाओं सृजन लोगों की मांग के अनुरूप किया गया है। उन्होंने कहा कि भवारना को लोक निर्माण विभाग का डिविजन के साथ-साथ अस्पताल को सिविल अस्पताल का दर्जा दिया गया और शीघ्र ही अस्पताल का भव्य भवन यहां निर्मित किया जायेगा। उन्होंने कहा कि पीटीसी डरोह के किसी भी संस्थान को प्रदेश में कहीं नहीं बदला जायेगा। इससे पहले परमार ने भवारना पंचायत के उपप्रधान और भाजपा के जिला सचिव तनु भारती के प्रदेश स्वास्थ्य सलाहकार बोड़ के सदस्य मनोनीत होने पर बधाई दी। भवारना के लोगों ने भी स्वास्थ्य मंत्री का तनु भारती को मनोनीत करने के लिए उनका आभार प्रकट किया यहां पहुंचने पर भव्य स्वागत किया। इसके पश्चात स्वास्थ्य मंत्री ने डरोह कस्बा, बलोह तथा सालन के लोगों का चुनावों में प्राप्त जनसमर्थन के लिए आभार प्रकट किया। उन्होंने कहा कि राजकीय वरिष्ठ माध्यमिक पाठशाला डरोह के नये भवन पर लगभग अढ़ाई करोड़ रुपये व्यय किये जायेंगे। डरोह में सामुदयिक भवन देने और बस्केहड़ में शीघ्र ही आयुर्वेदिक औषधालय का कार्य आरंभ किया जायेगा। कार्यक्रम में भाजपा मंडल अध्यक्ष देश राज शर्मा, महामंत्री चंद्रवीर और सुखदेव मसंद, मनु भारती, दीपक नाग, राजीव शर्मा, अवतार राणा, सुदर्शन सूद, राजीव शर्मा, अंकुर कटोच, राजेश बंटा, चित्ररेखा सूद सहित विभिन्न विभागों के अधिकारी और क्षेत्र के गणमान्य लोग उपस्थित रहे।